Deficitul balanţei comerciale a crescut cu 12,3% în primele cinci luni ale acestui an, comparativ cu perioada similară din 2017, la peste 5 miliarde euro.

„În perioada 1 ianuarie -31 mai 2018 exporturile FOB au însumat 28,093 miliarde de euro, iar importurile CIF au însumat 33,093 miliarde de euro. În perioada 1 ianuarie -31 mai 2018, exporturile au crescut cu 8,8%, iar importurile cu 9,3%, comparativ cu perioada 1 ianuarie -31 mai 2017. Deficitul balanţei comerciale (FOB/CIF) în perioada 1 ianuarie -31 mai 2018 a fost de 5,000 miliarde de euro, mai mare cu 546,8 milioane euro decât cel înregistrat în perioada 1 ianuarie -31 mai 2017”, potrivit Institutului de Statistică, informează Agerpres.



În luna mai 2018, exporturile FOB au însumat 5,871 miliarde de euro, iar importurile CIF au însumat 7,142 miliarde de euro, rezultând un deficit de 1,27 miliarde de euro. Faţă de aceeaşi lună din 2017, exporturile au crescut în mai 2018 cu 5,2%, iar importurile cu 6,8%.



În perioada 1 ianuarie-31 mai 2018, ponderi importante în structura exporturilor şi importurilor sunt deţinute de grupele de produse: maşini şi echipamente de transport (48,6% la export şi 37,4% la import) şi alte produse manufacturate, 32,4% la export şi respectiv 30,8% la import.



Valoarea schimburilor intra-UE28 de bunuri în perioada 1 ianuarie -31 mai 2018 a fost de 21,554 miliarde de euro la expedieri şi de 24,905 miliarde de euro la introduceri, reprezentând 76,7% din total exporturi şi 75,3% din total importuri.



Valoarea schimburilor extra-UE28 de bunuri în perioada 1 ianuarie -31 mai 2018 a fost de 6,538 miliarde de euro la exporturi şi de 8,187 miliarde de euro la importuri, reprezentând 23,3% din total exporturi şi 24,7% din total importuri.